 NA SAMMY WAWERU  NAIBU wa Rais Rigathi Gachagua amemkashifu vikali Waziri wa Biashara, Moses Kuria akimtaka awe na nidhamu kwa ‘mwajiri wake’ – Wakenya.  Bw Gachagua amesema, ni lazima watumishi wa umma wawe makini kwa matamshi wanayorusha hadharani hasa yanayohusu wananchi. Akionekana kulenga matamshi ya hivi majuzi ya Waziri Kuria kuhusu mfumko wa bei ya mafuta ya petroli, Naibu Rais amesema si haki kwa waliotwikwa jukumu kuhudumia Wakenya kufikia kiwango cha kujibizana na mwajiri. Licha ya wananchi kulalamikia gharama ya juu ya maisha – aliyoahidi bosi wake, Rais William Ruto anajikakamua kuangazia, Wakenya hawapaswi kuongeleshwa kwa madharau. Gachagua alisema hayo kupitia taarifa, Jumapili, Septemba 17, 2023 baada ya kurejea nchini kutoka Columbia. Alikuwa amesafiri Columbia kuhudhuria Maonyesho ya Kahawa. “Nikiwa mbali, nimekuwa nikifuatilia kwa karibu mazungumzo ya nyumbani, hasa kuhusu ongezeko la bei ya mafuta la hivi karibuni, ambalo, ingawa ni la ulimwengu, halijatukwepa. Nimeona majibizano kati ya watumishi wa umma na wananchi wa Kenya. Ningependa kushauri viongozi wenzangu, haswa wale ambao Rais wetu, Mheshimiwa Dkt WilliamsRuto, amewapa fursa ya kutumikia Wakenya, wawe waangalifu wanapojibu mwajiri wao – wananchi wa Kenya. Ni ukosefu heshima na nidhamu kujibu wananchi kwa madharau,” Bw Gachagua akaelezea. Akaongeza: “Ningependa kuwakumbusha kwamba ingawa wananchi wa Kenya hawakuwaajiri moja kwa moja, walimchagua Mheshimiwa Rais William Ruto, ambaye aliwateua kuwa Mawaziri na washauri. Na kwa hiyo, wameajiriwa na Wakenya. Hauzungumzi na mwajiri wako kwa dharau. Fanyeni hivyo kwa unyenyekevu na staha. Wakenya, sawa na watu wa mataifa mengine ulimwenguni, wanapitia nyakati ngumu kiuchumi na viongozi wanapaswa kuwahudumia kwa utu.” Bw Kuria, kwenye mahojiano na runinga ya Citizen akiainisha utendakazi wa serikali ya Kenya Kwanza kipindi cha muda wa mwaka mmoja uliopita, alinukuliwa akirusha matamshi mazito kuhusu uchumi. Baadaye, katika hafla tofauti, Waziri huyo wa Biashara alisema wananchi watarajie kupitia nyakati ngumu akisema mafuta ya petroli yataendelea kupanda bei, kando na nyongeza iliyotangazwa na Mamlaka ya Kusimamia Sekta ya Kawi na Petroli (EPRA). Sasa, lita moja ya petroli, mafuta ya dizeli na yale ya taa inauzwa Sh211.64 jijini Nairobi, Sh200.9 na Sh202.6, mtawalia. Katika matamshi yanayoonekana kama kutia chumvi au msumari moto kwenye kidonda kinachouguza, Kuria alisema bei ya mafuta hayo itapaa hadi zaidi ya Sh250 na itasalia hivyo hadi Machi 2024 sawa na utabiri wa mvua ya El Nino na kwamba “wanaohisi inawalemea wafungue vituo vyao vya mafuta”. “Viongozi wanapaswa kuwapa Wakenya matumaini…Tafadhali usiwakereheshe wananchi wa Kenya. Rais Ruto hutushauri kuwa wanyenyekevu, na kutumikia Wakenya kwa unyenyekevu,” Bw Gachgua akasema. Naibu Rais pia laichapisha taarifa hiyo kupitia akaunti zake rasmi za Twitter na Facebook.     You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  